
Abstrak 


Peranan agama dalam politik sering dibahaskan terutamanya di negara Malaysia. Ada yang 
berpandangan bahawa agama harus dipisahkan dari politik. Fahaman ini mendukung fahaman sekular 
yang dilaksanakan di Barat bagi menjamin keadilan dalam kalangan pelbagai kaum dan agama. 
Pemisahan ini juga sering dikaitkan dengan kemajuan ekonomi sesebuah negara. Ada juga pandangan 
yang menyatakan bahawa agama mempunyai sumbangan positif dalam pembangunan negara. Ia 
memberi identiti dan foundasi moral bagi sesebuah negara. Penulisan ini merupakan satu tinjauan pada 
soalan ini, perihal peranan agama dalam politik negara serta tinjauan terhadap bentuk politik sekular. 

Wajarkah politik dan agama dipisahkan? 


Pertamanya saya merasakan bahawa bila kita sebut politik dan agama itu perlu dipisahkan, kita 
mungkin perlu menjelaskan agama itu merujuk kepada agama apa? Kerana dalam dunia ini terdapat 
banyak agama, dan ada agama yang tidak mempunyai unsur politik yang jelas. Sebagai contoh mungkin 
kita boleh katakan bahawa agama Buddha tidak mempunyai banyak unsur-unsur politik di dalamnya, 
malah agama Buddha tidak mengajak kepada kepada penyembahan Tuhan tetapi lebih memfokuskan 
penganutnya untuk memperbaiki cara hidup untuk mengatasi kesengsaraan atau duhkha. 


Tetapi dalam konteks Malaysia, apabila dibicarakan bahawa perlunya dipisahkan agama dari politik, ia 
secara tidak langsung merujuk kepada agama Islam. Kerana di Malaysia, Islam diiktiraf sebagai agama 
persekutuan dan mempunyai peranan dalam perlembagaan. Saya rasa Islam dan agama-agama lain 
mempunyai perbezaan yang besar bila dilihat dari sudut politik. Kristian sebagai contoh, pengasasnya, 
Jesus, tidak pernah memiliki kekuasaan politik, malah dalam naratif Kristian, Jesus itu ditindas 
(persecuted) dibawah kerajaan Rom pada ketika itu hinggalah dia disalib dan dibunuh semasa 
pemerintahan gabenor Pontius Pilate. Jadi dalam sejarah awalnya, ia tidak mempunyai kuasa politik. 
Ini berbeza dengan sejarah Islam di mana nabi Muhammad SAW bukan sahaja menjadi seorang nabi, 


dia juga mempunyai sejarah menjadi ketua negara apabila Islam berkembang di Yathrib. Oleh itu, 
dalam Islam, dari sudut sejarah awalnya, ia memang mempunyai dimensi politik. Jadi saya kira, atas 
faktor sejarah ini, amat sukar untuk mengasingkan Islam dari politik, kerana ia mempunyai historical 
precedent. 


Kedua, selain dari sejarah, agama ini, termasuk agama Islam, ia menjadi sumber identiti kepada 
manusia. Oleh itu, kita cuba macam mana pun, saya kira persoalan identiti ini tetap akan kembali. 
Kerana identiti ini memberikan manusia satu bentuk. Manusia mesti mempunyai satu bentuk, untuk 
membolehkan dia mencipta aturan kehidupan sosial. Politik adalah cara kita menyusun aturan sosial 
manusia. Agama menjadi identiti yang akan membentuk aturan ini. Atau dalam kata lain, bentuk negara 
yang bagaimana kita hendak tuju. Ini persoalan identiti, dan semua negara mempunyai masalah yang 
sama. Semua negara mencari identiti, baik yang beragama atau tidak, dan agama memberi satu 
foundation untuk identiti. 


Ketiga, saya merasakan bahawa agama berfungsi dalam memberikan panduan moral. Dalam Islam, 
politik ini termasuk dalam bab wutaghayyirar, iaitu bab dimana perbezaan pendapat dibenarkan. Ia tidak 
tetap dan statik, Islam memberi panduan asas dalam masa yang sama membenarkan manusia 
menggunakan akal fikiran. 


Walaupun saya merasakan bahawa pemisahan agama dan politik sukar dilaksanakan, saya juga 
merasakan bahawa dengan menggabungkan politik dan agama ia mempunyai beberapa risiko. 
Risikonya adalah pada manusia, walaupun agama itu sempurna manusia itu tidak sempurna. Dengan 
penggabungan ini, ketidaksempurnaan manusia akan dikaitkan dengan agama. Saya juga merasakan 
dengan memisahkan agama dan politik, masalah tetap akan wujud, kerana masalahnya adalah pada 
manusia bukan agama. 


Perlukah kita mendukung sekularisme untuk menjadi negara maju? 


Jika kita hendak mengaitkan sekularisme dengan kemajuan, pertamanya mungkin kita perlu berikan 
definisi apa yang kita anggap maju? Jika kemajuan itu hanya diukur oleh kemajuan ekonomi, negara 
yang paling kaya dari sudut ekonomi adalah Amerika Syarikat. Adakah Amerika merupakan negara 
yang sekular? Ada perbezaan pendapat dalam hal ini. Untuk menjadi presiden Amerika Syarikat, 
seseorang itu perlu bersumpah dengan meletakkan tangan mereka diatas kitab Bible, motto rasmi di 
sana adalah “G7 God we just”. Amerika juga mempunyai populasi Kristian yang besar. Tidak seperti 
Eropah yang sudah meninggalkan agama dan kebanyakan mereka merupakan ateis. Amerika masih 
mempunyai populasi Kristian yang aktif. Malah blok Kristian Evangelikal di Amerika merupakan blok 
yang sangat berpengaruh dalam menentukan siapa yang menjadi kerajaan. Donald trump sebagai 
contoh, menang pilihanraya kerana mendapat undi yang kuat dari golongan Kristian Evangelikal. 


Pandangan saya, kemajuan ekonomi lebih banyak bergantung pada strategi ekonomi sesebuah negara 
berbanding agama yang dianuti oleh penduduk sesebuah negara. Malah kemajuan ekonomi tidak 
bergantung pada keberadaan demokrasi. Menurut ahli ekonomi dari Cambridge, Ha-Joon Chang 
kebanyakan negara-negara seperti Jepun, Korea Selatan, dan Taiwan dimajukan dibawah kerajaan 
diktator seperti pemerintahan Meiji, Park Chung-hee, dan Chiang Kai-shek. Kita mungkin boleh 
mengatakan, lihat negara-negara Islam di Timur Tengah, kebanyakannya huru hara dan hancur 
disebabkan perang. Adakah ini merupakan hasil dari pengaruh agama? Bagi saya negara-negara di 
Timur Tengah ini masih lagi belum bebas sepenuhnya dari cengkaman kolonialisma. Kebanyakannya 


diterajui oleh diktator yang disokong oleh kuasa-kuasa Barat. Ambil contoh Bashar Assad di Syria, 
sehingga kini beliau masih berkuasa kerana mendapat sokongan ketenteraan dari Rusia. Begitu juga 
Mesir yang berjaya memilih presiden rakyat yang pertama, kemudian digulingkan oleh kudeta tentera 
dengan restu Amerika Syarikat. 


Sekularisme mempunyai sejarah yang besar dalam peradaban Barat. Penguasaan gereja yang kejam dan 
mencampuri urusan politik negara membuatkan orang eropah menolak institusi gereja. Perhatikan 
perkataan yang digunakan “separation of he church from the state” bukan “separation of the religion from the 
state”. Perkara yang ditentang adalah institusi gereja bukan agama itu sendiri. Jika ditanya kepada saya, 
negara apa yang paling sekular, saya akan katakan Perancis. Di Perancis, kepekatan sekularisme 
sehingga penganut agama merasakan mereka ditekan dan ditindas. Contohnya pengharaman tudung 
di sekolah. Apabila diamalkan dengan ekstrim, sekular juga boleh melahirkan penindasan terhadap 
agama. Saya berpandangan bahawa kita boleh menjadi maju tanpa perlu menjadi sekular, ia adalah dua 
benda yang berbeza, sebagaimana kita juga boleh menjadi moden tanpa menjadi barat, we can be modern 
without being western, we can also develop without being secular. 


Islam dalam perlembagaan, bagaimana politik harus dicorak dan digerak? 


Malaysia adalah satu negara yang unik, di mana Islam diiktiraf dalam perlembagaan secara khusus dan 
terang. Perkara ini sangat penting kerana Islam boleh wujud dalam bentuk institusi, kita ada Majlis 
Agama Islam, Jabatan Agama Islam, Mufti, bahkan Menteri khusus untuk agama Islam. Jadi sebarang 
usaha untuk mengubah Malaysia sebagai negara sekular perlu melepasi halangan besar pertama ini. 
Melihat situasi hari ini, saya merasakan hampir mustahil Islam boleh dibuang dari perlembagaan 
Malaysia. Ia tidak dapat dilakukan secara praktik melalui demokrasi yang berasaskan majoriti di mana 
majoriti rakyat di negara ini beragama Islam. 


Dengan Islam wujud dalam bentuk institusi, Islam dapat dipelihara dengan penguatkuasaan dan ada 
Jega! standing, ini berbeza dengan negara jiran kita yang mana Islam tidak disebut secara jelas dalam 
perlembagaan. Indonesia sebagai contoh dalam perlembagaannya iaitu Undang-Undang Dasar 1945 
tidak menyebut Islam dengan jelas. Ada frasa “dengan kewajiban menjalankan syariat Islam bagi pemeluk- 
pemeluknya” dalam preamwble asal, tapi kemudiannya dibuang. Di Indonesia ada Majlis Ulama Indonesia 
(MUI), yang boleh mengeluarkan fatwa (7wling) tetapi tidak Jegally binding. 


Oleh itu saya merasakan bahawa peranan Islam dalam politik Malaysia tidak dapat dielakkan. Apa yang 
perlu kita lakukan adalah memastikan tiadanya penindasan terhadap agama lain. Mengiktiraf 
kewujudan agama-agama lain dan membenarkan mereka mempraktikkan agama mereka. Sebagai mana 
kita tidak mahu sekular menindas agama, kita juga tidak mahu agama menindas sekular, atau menindas 
agama-agama lain yang bukan menjadi agama rasmi. Untuk ini berlaku, rakyat Malaysia perlu dididik 
dengan ilmu tentang kewujudan agama lain dalam negara ini, kita perlu mengetahui keperluan agama 
mereka seterusnya menghormati mereka. 


Parti Politik berdasarkan agama, satu keburukan? 


Seperti mana yang saya telah bahaskan, apa juga perkara yang diterajui oleh manusia, baik parti politik 
atau kepimpinan negara, mereka terdedah dengan kesilapan, kesalahan dan salah laku. Hal ini tidak 
ada kena mengena dengan agama tetapi melambangkan sifat manusia yang tidak sempurna. Walaupun 
justifikasi yang diberikan menggunakan nas-nas dan dalil agama, kelemahan pasti ada selagi yang 


memerintah itu manusia. Ini terpakai atas semua ideologi, semua agama, termasuk negara Islam. Oleh 
itu kita melihat dalam sejarah Islam terdapat sultan-sultan dan khalifah-khalifah yang kejam dalam 
kerajaan Islam. Ini kerana sultan dan khalifah juga manusia, mereka bukan Tuhan dan boleh 
melakukan kesilapan. 


Apa yang penting bagi saya adalah ruang untuk rakyat menegur pemimpin serta membuat perubahan 
kepimpinan jika pemimpin yang naik itu memudaratkan rakyat. Perlu ada mekanisma untuk membuat 
perubahan, mekanisma perubahan kita di Malaysia adalah pilihanraya. Jika tidak, perubahan itu 
mungkin terpaksa dilakukan dengan mekanisma yang tidak teratur seperti revolusi. 


Tidak ada satu sistem yang benar-benar sempurna kerana pelaksananya adalah manusia, baik sistem 
sekular mahupun sistem agama, kerana adanya manusia yang tidak sempurna yang melaksanakan 
sesuatu sistem. Apa yang perlu kita lakukan adalah memilih sistem yang paling sesuai mengikut identiti, 
latar, dan juga keadaan masyarakat setempat. Mengimpotrt sesuatu sistem yang asing dan tidak diterima 
oleh rakyat kebanyakan akan melahirkan satu pemerintahan yang tidak stabil dan ditolak oleh rakyat. 
Seperti mana Amerika Syarikat yang cuba memperkenalkan sistem demokrasi dalam masyarakat 
Afghanistan yang tidak faham dan tidak menerima sistem tersebut. Ia hanya berakhir dengan 
kegagalan. 


Sesuatu sistem yang hendak diperkenalkan di Malaysia juga, perlulah dikembangkan dengan organik, 
mendapat persetujuan majoriti populasi, serta pandangan semua pihak dilibat urus dan 
dipertimbangkan. Pendidikan perihal sistem yang dijalankan juga harus diterapkan dikalangan rakyat 
agar mereka faham bagaimana untuk menggunakan sistem ini dan faham peranan mereka untuk 
menjayakan sistem politik negara. 


Nota 


Kertas kerja ini telah dibentangkan pada Program Ambang Pilihanraya Kampus 2022 Siri 2 dalam 
forum yang bertajuk “Politik Vs Agama atau Politik dan Agama”. Forum yang berlangsung pada hari 
Selasa, 15 Mac 2022 ini dianjurkan oleh Jawatankuasa Pemilihan Majlis Perwakilan Pelajar, Universiti 
Putra Malaysia (JPMPP UPM). Forum ini turut disertai oleh Prof. Madya Dr. Ku Hasnita Ku Samsu, 
Professor Madya Jabatan Pengajian Kenegaraan dan Ketamadunan, Fakulti Ekologi Manusia, UPM 
dan saudara Aiman Shafiq, Timbalan Pengerusi 1, Majlis Politik GAMIS. Program ini diselia oleh 
Assyifa Najihah sebagai moderator. 


Rakaman 


Rakaman penuh program ini boleh dilihat di laman Youtube rasmi JPMPP UPM pada pautan: 
https://www.youtube.com/watch?v-|Bz8Dj751u. 


